o tehnični izvedljivosti nadaljnjega zmanjšanja emisij pogonskih motorjev pomorskih plovil in uvedbe zahtev glede emisij hlapov ter o učinku kategorij zasnove plovil na obveščanje potrošnikov in na proizvajalce, kot je določeno v členu 52 Direktive 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES Evropskega parlamenta in Sveta

POROČILO KOMISIJE EVROPSKEMU PARLAMENTU IN SVETU

o tehnični izvedljivosti nadaljnjega zmanjšanja emisij pogonskih motorjev pomorskih plovil in uvedbe zahtev glede emisij hlapov ter o učinku kategorij zasnove plovil na obveščanje potrošnikov in na proizvajalce, kot je določeno v členu 52 Direktive 2013/53/EU Evropskega parlamenta in Sveta z dne 20. novembra 2013 o plovilih za rekreacijo in osebnih plovilih ter razveljavitvi Direktive 94/25/ES Evropskega parlamenta in Sveta

1. UVOD

Direktiva 2013/53/EU o plovilih za rekreacijo in osebnih plovilih (v nadaljnjem besedilu: direktiva o plovilih za rekreacijo) je bila sprejeta 20. novembra 2013 in je nadomestila Direktivo 94/25/ES, kakor je bila spremenjena z Direktivo 2003/44/ES. Cilj direktive o plovilih za rekreacijo je zagotoviti visoko raven zdravja in varnosti ljudi ter varstva okolja ob hkratnem zagotavljanju nemotenega delovanja notranjega trga. Za zagotovitev zadnje navedenega določa harmonizirane zahteve za plovila za rekreacijo in osebna plovila (v nadaljnjem besedilu: plovila) ter minimalne zahteve za nadzor trga.

V skladu s členom 52 direktive o plovilih za rekreacijo mora Komisija Evropskemu parlamentu in Svetu do 18. januarja 2022 predložiti poročilo o: (a) tehnični izvedljivosti nadaljnjega zmanjšanja emisij pogonskih motorjev pomorskih plovil ter uvedbe zahtev glede emisij hlapov in sistemov za gorivo za pogonske motorje in sisteme, ob upoštevanju stroškovne učinkovitosti tehnologij in potrebe po dogovoru o globalno harmoniziranih vrednostih za ta sektor, ob upoštevanju vseh večjih tržnih pobud, ter (b) učinku kategorij zasnove plovil s seznama v Prilogi I, ki temeljijo na odpornosti proti moči vetra in značilni višini valov, na obveščanje potrošnikov in na proizvajalce, zlasti na mala in srednja podjetja, ob upoštevanju razvoja dogodkov v mednarodni standardizaciji. Poleg tega mora vključiti oceno, ali so za kategorije zasnove plovil potrebne dodatne specifikacije ali razdelitve.

Komisija je v tem poročilu ocenila tehnološko in ekonomsko izvedljivost nadaljnjega zmanjšanja emisij izpušnih plinov, ki jih povzročajo plovila za rekreacijo, in uvedbe mejnih vrednosti za emisije hlapov, ki jih povzročajo sistemi za gorivo na plovilih za rekreacijo. Komisija je ocenila tudi ustreznost sedanjih kategorij zasnove plovil glede na različne vremenske razmere ter učinek te kategorizacije na proizvajalce in končne uporabnike. V poročilu so opisane najnovejše tehnologije v sektorju in z njimi povezani stroški, ne glede na prihodnji regulativni in tehnološki razvoj.

V podporo temu poročilu je Komisija izvedla študijo za pregled, da bi ocenila razpoložljive tehnologije za zmanjšanje emisij iz motorjev in sistemov za gorivo na plovilih za rekreacijo. V študiji je bilo predlaganih več možnosti za zmanjšanje emisij, pri čemer je bila v obliki analize stroškov/koristi predstavljena ocena ekonomskega učinka vsake od njih. V študiji so bile ocenjene tudi kategorije zasnove plovil, pri čemer je bil poudarek na učinku take kategorizacije na proizvajalce in končne uporabnike ali potrošnike.

Komisija je za to poročilo analizirala tudi prispevek držav članic k poročilu o uporabi direktive o plovilih za rekreacijo (kot se zahteva v členu 51). V okviru študije je bilo izvedeno tudi ciljno usmerjeno posvetovanje z ustreznimi deležniki iz sektorja (kot so javni organi držav članic, združenja proizvajalcev in končnih uporabnikov ter priglašeni organi).

2. VELJAVNI PRAVNI OKVIR O EMISIJAH IZPUŠNIH PLINOV, EMISIJAH HLAPOV IN KATEGORIJAH ZASNOVE PLOVIL

2.1 Emisije izpušnih plinov

Emisije izpušnih plinov, ki jih povzročajo plovila za rekreacijo in njihovi motorji, trenutno na ravni EU ureja direktiva o plovilih za rekreacijo (člen 4 in Priloga I, del B, točka 2), ki določa mejne vrednosti za onesnaževala zraka, ki jih lahko izpustijo motorji pomorskih plovil za rekreacijo. Poleg tega lahko države članice na podlagi člena 5 direktive o plovilih za rekreacijo in pod pogoji iz tega člena omejijo uporabo in hitrost motornih plovil za rekreacijo v nekaterih vodah, da se prepreči kopičenje onesnaževal zraka.

Z Direktivo 2003/44/ES o spremembi Direktive 94/25/ES so bile uvedene mejne vrednosti emisij izpušnih plinov (za dušikove okside (NOx), ogljikovodike (HC), ogljikov monoksid (CO) in delce (PM)) za pogonske motorje z notranjim zgorevanjem na plovilih za rekreacijo, ki se na novo dajo na trg EU.

Mejne vrednosti emisij izpušnih plinov so bile z direktivo o plovilih za rekreacijo dodatno znižane na raven, ki izraža tehnični razvoj čistejših tehnologij motorjev za pomorska plovila in omogoča napredek v smeri harmonizacije mejnih vrednosti emisij izpušnih plinov z glavnimi trgovskimi partnerji. Po drugi strani pa so bile mejne vrednosti CO zvišane, da bi se omogočilo znatno zmanjšanje drugih onesnaževal zraka, izrazila tehnološka izvedljivost in dosegel čim hitrejši začetek izvajanja, hkrati pa zagotovil sprejemljiv socialno-ekonomski učinek na ta gospodarski sektor.

2.1.1 Emisije toplogrednih plinov/emisije CO2

Emisije toplogrednih plinov iz notranje plovbe so že zajete v Uredbi (EU) 2018/842 o porazdelitvi prizadevanj. Vendar za plovila za rekreacijo ni preskusnega postopka, s katerim bi določili reprezentativno mejno vrednost emisij CO2 ali drugih emisij toplogrednih plinov. Zlasti se emisije CO2 ne določajo le z zmogljivostjo motorja, temveč tudi z drugimi vidiki, kot so zasnova propelerja, oblika čolna, namestitev propelerjev in ravnanje s čolnom. Za določitev mejnih vrednosti emisij CO2 za plovila za rekreacijo bi bilo treba razviti „orodje za izračun porabe energije plovil“, ki bi združevalo zgoraj navedene dejavnike. K zmanjšanju emisij CO2 bi lahko prispevala tudi uvedba obnovljivih goriv za plovila za rekreacijo.

2.2 Emisije hlapov

Direktiva o plovilih za rekreacijo trenutno ne ureja emisij hlapov. V EU se te emisije obravnavajo le v avtomobilskem sektorju. Nasprotno pa so emisije hlapov iz plovil za rekreacijo urejene v nekaterih državah, ki niso članice EU, na primer v Združenih državah. Predpisi ZDA določajo mejne vrednosti za dovoljeno prepuščanje emisij hlapov iz rezervoarjev za gorivo in sistemov za gorivo ter dnevnih emisij. Te tri vrste emisij povzročajo 98 % celotne količine izhlapevanja goriva.